INDOKOLÁS

Az államháztartásról szóló 2011. évi CXCV. törvény (továbbiakban Áht.) 91. § (1) bekezdése szerint a helyi önkormányzat költségvetésének végrehajtására vonatkozó zárszámadási rendelet tervezetét a jegyző készíti elő és a polgármester terjeszti a képviselő-testület elé úgy, hogy az a képviselő-testület elé terjesztését követő harminc napon belül, de legkésőbb a költségvetési évet követő ötödik hónap utolsó napjáig hatályba lépjen. Az Áht. 91. § (2) bekezdése rendelkezik arról, hogy a zárszámadás előterjesztésekor a Képviselő-testület részére – tájékoztatásul – mely mérlegeket és kimutatásokat kell bemutatni.

A veszélyhelyzet megszűnésével összefüggő átmeneti szabályokról és a járványügyi készültségről szóló 2020. évi LVIII. törvény 6. §-a értelmében ha a helyi önkormányzat, az önkormányzatok társulása, illetve a nemzetiségi önkormányzat (e § alkalmazásában a továbbiakban együtt: önkormányzat) e törvény hatálybalépéséig nem rendelkezik a 2019. költségvetési évre vonatkozó elfogadott és hatályos zárszámadási rendelettel, akkor a zárszámadási rendeletet úgy kell az önkormányzatnak elfogadnia, hogy az legkésőbb az e törvény hatálybalépését követő 30. napon hatályba lépjen. A miniszterelnök 41/2020. (VI.17.) ME határozatában megállapította, hogy a veszélyhelyzet megszűnésével összefüggő átmeneti szabályokról és a járványügyi készültségről szóló 2020. évi LVIII. törvény hatálybalépésének naptári napja 2020. június 18.

A hivatkozott jogszabályi előírások figyelembevételével elkészítettük a 2019. évi költségvetés végrehajtásáról szóló beszámolót, amelyet a csatolt mellékletekben foglaltak szerint terjesztünk a Tisztelt Képviselő-testület elé az alábbiakban részletezett indoklással.

A környezet védelmének általános szabályairól szóló 1995. évi LIII. törvény 58. § (5) bekezdése alapján a települési önkormányzati környezetvédelmi alap felhasználásáról a képviselő-testületnek évente a zárszámadás elfogadásával egyidejűleg kell rendelkeznie.

**Bevételi előirányzatok alakulása**

Mór Város Önkormányzatának Képviselő-testülete a 2019. évi eredeti költségvetés 6 032 567 eFt főösszegét 8 827 567 eFt-ra módosította a döntéshozatalai során.

A jelentős összegű főösszegnövekedés 57 %-ban a támogatott fejlesztési tárgyú projektek megvalósításához szükséges fejlesztési hitel, 40 %-ban pedig felhalmozási célú átvett pénzeszközök.

**Bevételek teljesítése (1. melléklet)**

Az önkormányzat és költségvetési szervei a 2019 évre jóváhagyott bevételi előirányzataikat 64,13 %-át teljesítették, ezen belül a költségvetési bevételek 4 607 896 eFt-ra módosított bevételi előirányzata 67,55 %-ban realizálódott.

A jelentős összegű bevételi lemaradás a fejlesztési tárgyú forrásátvételnél tapasztalható, illetve az ingatlanértékesítés jogcímen. 2019. évben két beruházási projekt tekintetében döntött a képviselőtestület arról, hogy a 2016. évi költségkalkuláción alapuló támogatásról lemond és új pályázat kerül benyújtásra, továbbá elindítottuk a lakótelekprogramot, azonban telekértékesítés nem történt.

Mindezek tükrében, a torzító hatások kiküszöbölésével, a város bevételi terve megalapozottnak tekinthető, a ténylegesen realizált bevétel a tervezett előirányzat 93,9 %-a.

A helyi adók vonatkozásában 24 945 eFt-tal a lemaradás, illetve a két működési tárgyú EFOP-os projektek esetében a forrás lehívás/előleg az évvégéig nem haladta meg az 50 %-os arányt.

Az előző évi költségvetési maradvány igénybevétele teljes körűen megtörtént, nagyságrendje még mindig jelentős, de ez a forrás elkülönített számlán kezelt beruházási projekt előlegek, amelyek felhasználása kötött.

Az önkormányzati kötelező feladatellátáshoz kapcsolódó központi támogatás a benyújtott igény és az évközi teljesítménymutatók szerint korrigáltak szerint teljesült, a tényleges statisztikai és kihasználtsági adatok szerinti elszámolási kötelezettségre pedig tárgyévet követően kötelezett az önkormányzat. Az elszámolás eredménye nem járt visszafizetési kötelezettséggel, 7 787 eFt többlet támogatásra voltunk jogosultak, főként az élelmezési feladatok kedvező kihasználtsági mutatóinak köszönhetően.

A Polgármesteri Hivatal bevételei jellemzően szolgáltatás tovább számlázása, illetve a társult települések hozzájárulása a gazdálkodási feladatok ellátásához, itt közel teljeskörű a teljesítés.

Lemaradás a Nők a családban tárgyú projekttámogatás jogcímen tapasztalható, a költségvetés a teljes támogatási összeget tartalmazza, azonban a kiutalt támogatás 50 %-os mértékű volt. A projekt végrehajtás már meghaladja ezt a mértéket, de szükségessé vált szerződésmódosítás kezdeményezése, annak jóváhagyásáig elszámolás nem nyújtható be.

Az intézmények meghatározó saját bevételei az ellátási díjak, illetve étkezési térítési díjbevétel, amely a tervezettek szerint realizálódott.

**Kiadási előirányzatok alakulása**

A Képviselő-testület az eredeti kiadási előirányzatot az önkormányzati költségvetési rendeletmódosításai során 2 795 000 eFt-tal növelte. A főösszeg változás egyrészt a visszaadott és újra benyújtott pályázatok prognosztizált támogatási összege, másrészt a beruházási projektek megvalósításához szükséges önerő/fejlesztési hitel.

**Kiadások teljesítése (1. melléklet):**

Önkormányzatunk költségvetési szervei a 2019. december 31-ig az összesen 8 827 567 eFt összegű kiadási előirányzataik 54,75 %-át használták fel a Képviselő-testület által jóváhagyott feladataik végrehajtására.

Ezen belül az Önkormányzatnál 54,31%, a Polgármesteri Hivatalnál 76,4%, intézményeinknél 90,83 % a forrásfelhasználás.

Az önkormányzati szintű működési költségvetés év végi teljesítése 83,93 %, a felhalmozási előirányzat felhasználása 29,2 %, azzal, hogy a tartalékok állománya a felhalmozási költségvetésen belül 72 mFt.

A város működési költségvetési mérlege visszatükrözi a város gazdálkodási környezetének negatív irányú változását, a tárgyévi beszedett bevételek és felmerült költségek egyenlege negatív előjelű, annak finanszírozása az előző évek maradványából történt, ennek következménye, hogy tárgy évi megtakarítás, ami a következő költségvetési évben finanszírozási eszköz, nagy mértékben csökkent az előző évekhez képest.

Önkormányzat összesent tekintve a működési maradvány 125 572 eFt, ebből a hivatal megtakarítása kiutalatlan ellátmány és előző évi elvont pénzmaradvány visszafizetési kötelezettség figyelembevéve 36 577 eFt, az intézményeké pedig 56 115 eFt, amiből jól látszik, hogy az önkormányzat 2019. évi működési bevételei az évvégén a kiutalatlan ellátmány terhére volt képes finanszírozni a működési kiadásokat. Ha visszatekintünk a 2019. évi rendeletmódosításokra, még az évvégén is „előirányzathiányos” feladatok finanszírozását kellett megoldanunk, az évközi megtakarítások terhére és mindezek következménye, hogy a 2019. évnek szinte nincs pozitív áthúzódó hatása 2020. évre.

A felhalmozási mérleg a város költségvetési főösszegének 53,3 %-a volt 2019. évben az EU-s támogatások, fejlesztési hitel és előző évek „megtakarításának” köszönhetően.

A jóváhagyott 4 712 383 eFt rendelkezésre álló előirányzatból 1 376 036 eFt valósult meg, azonban a két projekt kapcsán közel 1,5 md Forint összegben már a jóváhagyáskor ismert volt, hogy a megvalósítás nem a tárgy évben fog történni. Ezen torzító tényező figyelmen kívül hagyásával, a megvalósított beruházás a korrigált felhalmozási mérleg 42,8 %-a.

A fejlesztések vonatkozásban a finanszírozási eszköz pályázati forrás, illetve előző évek fejlesztési maradványa mellett 63 mFt fejlesztési hitel volt.

A jóváhagyott fejlesztésekről, azok végrehajtásáról a 10-11. számú mellékletekben adunk részletes tájékoztatás, ezekben töltjük fel tartalommal a látványos főösszegű fejlesztési mérleget.

Összeségében a beszámoló visszatükrözi az elmúlt év gazdálkodási folyamatait, azt, hogy a 2019. év költségvetés módosításai jellemzően előirányzatok közötti átcsoportosítások voltak, hogy az évközben bizonyossá vált bevételi lemaradásokat kompenzálni kellett, hogy a nem tervezett kiadásokat csak előirányzatok közötti átrendezésekkel tudtunk finanszírozni, hogy az évvégén likviditási nehézségeket kellett menedzselni.

Költségvetési maradvány:

A kiadási megtakarítások, áthúzódó kötelezettségek, pályázati forrásmaradványok és bevételi lemaradások egyenlegeként 828 127 eFt pénzmaradvánnyal zártuk az évet, amelyből intézményi ágon 39 742 eFt, a hivatalnál 24 541 eFt képződött, az önkormányzatnál pedig 763 844 eFt.

A költségvetési maradvány nagyságrendje még mindig jelentős, de ennek oka az eredményes pályázatok folyósított és még fel nem használt előlege.

A 2020. évi eredeti költségvetésbe beterveztük az előző évi költségvetési maradványt, amelyet most a zárszámadási adatok tükrében 55 031 eFt-tal korrigálunk, azonban ezen maradvány egyrészt az előző évben a tárgy év terhére megelőlegezett támogatás visszautalási kötelezettsége 31 mFt összegben, továbbá a 2020. évi eredeti költségvetéskor figyelmen kívül maradt áthúzódó kötelezettség városi rendezvények jogcímen 8 mFt összegben, a hivatalnál 1,2 mFt összegben és a kötelezettséggel nem érintett 14 mFt-ot pedig, mint szabad forrást az általános tartalékon javaslunk elkülöníteni a 2020. évi költségvetést módosító rendeletben.

A költségvetést módosító rendelet a pénzmaradvánnyal kapcsolatos főösszegnövelő hatást a költségvetési szervek közötti elvonás és visszautalás miatt „duplikáltan” tartakmazza.

A 2019. évi költségvetés végrehajtásáról a számszaki mellékletekben részletes tájékoztatást adtunk. Bemutattuk a teljesítési adatokat költségvetési szervenként, azon belül kiemelt előirányzatonként, működési és fejlesztés mérlegenként.

Számot adtunk a támogatott projektek finanszírozásáról, a fejlesztésekről jogcímenként, azok finanszírozásról, az áthúzódó feladatokról, a folyósított működési és felhalmozási célú támogatásokról támogatott szervezetenként, a város több évre ívelő kötelezettségeiről, de mindez már a döntéshozók előtt ismert és már a múlt.

Mór Város Önkormányzat 2020. évi eredeti költségvetés tervezésekor az előző évi pozíciókat már számba vette, a zárszámadási rendelet a tárgy évre már minimális hatással van.

A tervkészítés óta azonban a város gazdasági helyzete, tekintettel a járványügyi helyzetre, megváltozott. Amire most fókuszálni kell, a tárgy évi költségvetés végrehajtása, végrehajthatósága, fizetőképesség megőrzése. A költségvetés egyensúlyban tartása, a vállalt kötelezettségek teljesítése, a kötelező feladatok ellátása a döntéshozók felelőssége, és ehhez a végrehajtók – hivatal - részéről a döntések maradéktalan teljesítése, a gazdasági folyamatok folyamatos figyelése elengedhetetlen.

Melyek azok a kormányzati döntések, amelyek hatással vannak városunk ez évi költségvetésére.

A Gazdaságvédelmi Akcióterv keretében a koronavírus-járvány gazdasági hatásának mérséklése érdekében a kormány adózási könnyítésekről döntött, amely döntések hatással vannak a város költségvetési pozícióira.

Önkormányzati gazdálkodást érintő 92/2020.(IV.6.) Korm. rendelet az önkormányzatok által beszedett gépjárműadó elvonásáról döntött, ami azt jelenti, hogy az eredeti költségvetésünkbe forrásként tervezett 50 mFt végleges lemaradás lesz.

A 140/2020(IV.21) Korm. rendeletben foglalt szabályozó rendszer pedig Mór Városi Önkormányzat eredeti költségvetésbe betervezett iparűzési adó előirányzat tárgyévi beszedési mértékét tette bizonytalanná. A hivatkozott rendelet szerint, az előző gazdasági évről szóló bevallás benyújtási határideje május 31.-ről szeptember 30.-ra módosult, továbbá az előző év alapján előírt előleg megfizetésére fizetési halasztási és részletfizetési lehetősége van az adóalanyoknak, amivel a tárgyévi befolyás/beszedés mértéke bizonytalan.

A járványügyi helyzet miatt kialakult gazdasági környezet miatt pedig még azzal is kell számolni, hogy a 2019. évi bevallások alapján előírható adóbevétel csökkentésére is érkezik megkeresés az adózóktól, hiszen a szeptember 30.-ai határidőkor már jól prognosztizálható a 2020. évi jövedelmezőség, ami alapján adóelőleg mérséklést kérhetnek.

A fentiekben leírtak miatt, azok kompenzálására és a tárgy év biztonságos működtetése érdekében a Polgármester Úr a 2020. költségvetésében 680 mFt előirányzat zárolásáról döntött, amely főként a nem kötelező feladatok, illetve halasztható eredetileg önerős fejlesztések előirányzata. A zárolt előirányzatok terhére kötelezettség nem vállalható.

Jelenleg a zárolt előirányzat fedezetet nyújt a már számszerűsíthető 360 mFt adóbevétellemaradás kompenzálására, illetve biztonsági tartalékot nyújt az adóelőlegcsökkentési, halasztás, részletfizetési kérelmek miatti adólemaradásra.

Ez azonban csak előirányzatszíntű megközelítés, ami a fizetőképességet még nem biztosítja. A város működési költségvetése 4md Forint a tárgy évben, ennek finanszírozása 57 %-ban az adóbevételekből történik, a központi forrás 19,3 %-os arány finanszíroz, ez utóbbi pont elég a havi adó és járulékterhekre, vagyis a nettó finanszírozás keretében/rendszerében meg sem jelenik a város számláján ez a pénzeszköz.

De nézzük pénzforgalmi szemlélettel, ami már a fizetőképességet jelenti.

A város jelenleg a kiadásait hitelből finanszírozza. A mai napon, 2020. június 17.-én, a június 15.-ei adó megfizetés esedékességét követően, a számlaegyenlegünk 188 mFt hitelkeret. (*ez az összeg már tartalmazza az EFOP projekt lehívott 75 mFt előlegének átvezetését*). Ebben az egyenlegben az esedékességig megfizetett adó megközelítően 50 mFt, az előírt 210 mFt-tal szemben. A korábbi évek tapasztalatai alapján a 210 mFt befolyását 15.-én vártuk. HIPA jogcímen 72 mFt a „hátralék”, építményadót 110 mFt-ot vártunk, befolyt 35 mFt.

Hitelkeret 50 mFt-tal történő emelését kezdeményeztünk a számlavezetőnél, illetve közműfejlesztési számlán levő 24 mFt átmenetileg bevonható a gazdálkodásba, illetve a már teljes összegben kifizetett támfal építésekhez kezdeményeztük a 40 mFt támogatás lehívását, de a mai napon számba vehető megközelítően 300 mFt finanszírozási eszköz a következő adók esedékességig nem elég, hiszen a havi nettó bér 76 mFt.

A jelenleg hátraléként kimutatható megközelítőleg 175 mFt adó beszedésére/inkasszálására a lehetőségünk a veszélyhelyzet megszűnését követő 30. nap után van, amennyiben addig az időpontig az adózó nem él a korábban említett adókönnyítés tárgyú megkereséssel.

Ez a következő időpont, amikor az újra számolás elengedhetetlen.

A szeptember 15.-ei adóesedékességig pedig meg kell érkezni azoknak a kérelmeknek (adócsökkentési, halasztási, részletfizetési), amely alapján véglegesíthető a tárgy évi adóterv, aminek tükrében a zárolásokat át kell tekinteni.